PARLAMENTUL ROMÂNIEI

CAMERA  DEPUTAŢILOR

Comisia pentru muncă şi protecţie socială 



Nr.27/228/17 iunie 2004
RAPORT

asupra propunerii legislative privind modificarea şi completarea 
art.23 alin.(3), art.24 alin.(3), art.76, art.77, art.78 alin.(1) şi (4) din Legea nr.19/2000, precum şi eliminarea punctului VI al art.5 şi art.6 alin.(4) din Legea nr.19/2000
1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind modificarea şi completarea art.23 alin.(3), art.24 alin.(3), art.76, art.77, art.78 alin.(1) şi (4) din Legea nr.19/2000, precum şi eliminarea punctului VI al art.5 şi art.6 alin.(4) din Legea nr.19/2000, trimisă cu adresa nr. P.l.-X 337 din 31 mai 2004.

La întocmirea prezentului raport, Comisia a avut în vedere avizele Consiliului Legislativ şi Consiliului Economic şi Social, punctul de vedere al Guvernului şi avizele de la următoarele comisii:
· Comisia juridică, de disciplină şi imunităţi

· Comisia pentru buget, finanţe şi bănci.
Propunerea legislativă are ca obiect de reglementare modificarea şi abrogarea unor prevederi din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare.
Comisia propune Plenului respingerea iniţiativei legislative din următoarele considerente:
a) referitor la modificarea şi completarea prevederilor art.23 alin.(3) şi art.24 alin.(3), precum şi abrogarea punctului VI al art.5 şi art.6 alin.(4) din Legea nr.19/2000, acestea au fost deja realizate în sensul propus, prin Ordonanţa de urgenţă a Guvernului nr.9/2003 pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale, aprobată prin Legea nr.577/2003.
b) în ceea ce priveşte propunerile de modificare şi completare a art.76, art.77 şi art.78 alin.(1) şi (4), menţionăm că prevederile încalcă în mod vădit principiul contributivităţii şi principiul egalităţii de tratament din Legea nr.19/2000 şi echivalează cu o revenire la vechiul sistem de calcul reglementat până la 1 aprilie 2001. Condiţiile prevăzute de Legea nr.19/2000 referitoare la stagiul complet de cotizare nu ar mai avea nici o relevanţă în calculul pensiei.
Admiterea unei astfel de modificări ar însemna neglijarea veniturilor obţinute în perioada de stagiu anterioară ultimilor 10 ani de activitate, ajungându-se la situaţia în care persoane care au realizat doar stagiul minim de cotizare să obţină un cuantum al pensiei egal sau mai mare faţă de cel pe care l-ar obţine o persoană care a realizat stagiul complet de cotizare sau care l-a depăşit. 
În acelaşi timp, modificarea prevederilor art.76 – 78 din Legea nr.19/2000 ar conduce la inechităţi, întrucât cuantumul pensiei ar fi diferit în funcţie de data înscrierii la pensie.
2. Propunerea legislativă face parte din categoria legilor organice, conform prevederilor art.73 alin.(3) din Constituţie, republicată, şi a fost respinsă de Senat în şedinţa din 24 mai 2004.
3. La lucrările comisiei au fost prezenţi 20 deputaţi, din totalul de 21 membri ai comisiei.

La dezbaterea propunerii legislative a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-na Doina Păuna - director în cadrul Casei Naţionale de Pensii şi alte drepturi de Asigurări Sociale,.
4. Propunerea legislativă, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterilor în şedinţa din data de 15 iunie 2004, Comisia a propus respingerea propunerii legislative cu un vot împotrivă.
PREŞEDINTE,



SECRETAR,

Smaranda DOBRESCU


Pavel TODORAN

